GiliGold/VAD_KnessetCorpus huggingface dataset:
חנא סוייד: לא ייתכן מצב שבו תוקם מכללה ציבורית ממומנת מכספי ציבור מבלי לדאוג לסטודנטים הערבים והסטודנטיות הערביות במיוחד, לדאוג להם למגורים, כשמהצד יש לך את המקהלה המכוערת שקוראים לעשות שפטים באותם סטודנטים וסטודנטיות, והדברים בוצעו, הלכה למעשה.
חנא סוייד: נעשה לינץ'בסטודנטים ובסטודנטיות הערבים, ברכוש שלהם וברכבים שלהם.
חנא סוייד: אני נועדתי עם ראש העיר כאן, בכנסת.
חנא סוייד: אני מאד שמחתי על העמדה שהוא גילה, ובכלל על הפתיחות שהוא גילה באותה שיחה שהיתה לנו, אבל לצערי הרב הדברים והכוונות הטובות של ראש העיר לא התממשו בשטח.
חנא סוייד: אחרי אותה שיחה שהיתה לנו ואחרי העניין הציבורי שהיה, רק היתה התחממות, רק היו מעשים של התנפלות על סטודנטים וסטודנטיות והרכוש שלהם.
חנא סוייד: אז אנא ממכללת צפת, מהנשיא שלה, מהמארח שלה – לא כך עושים.
חנא סוייד: לא יכול להיות ליל בדולח נגד הסטודנטים הערבים בצפת.
חנא סוייד: הם בסך הכל באים ללמוד.
חנא סוייד: הם תומכים במכללה, בעצם העובדה שהם נמצאים שם.
חנא סוייד: מאות סטודנטים שבאים מדי יום לעיר תומכים בכלכלת העיר, וצריך להתייחס אליהם בצורה נאותה.
חנא סוייד: לא יכול להיות, לא מתקבל על הדעת – לא פאשיזם, לא גזענות.
חנא סוייד: אי אפשר להתעלל בסטודנטים שבאים ללמוד.
חנא סוייד: מדובר בצעירים.
חנא סוייד: אנחנו יודעים שצעירים הם לא מלאכים.
חנא סוייד: לא בצפת ולא בברקלי ולא בהרוורד, לא בטכניון, לא באוניברסיטה העברית ובאף מקום.
חנא סוייד: סטודנטים.
חנא סוייד: אתה ראש העיר היית סטודנט ואתה יודע שסטודנטים הם לא מלאכים.
חנא סוייד: אז אי אפשר לדרוש מסטודנטים ערבים במכללת צפת המהוללת, להיות מלאכים, ואם לא – הם יקבלו על הראש ויתעללו בהם.
חנא סוייד: זה לא מסתדר, זה רק חושף גזענות.
חנא סוייד: לכן אני מאד מקווה, מאד מצפה – לקחת את הדברים ברצינות.
חנא סוייד: צריך לנקוט בצעדים.
חנא סוייד: תבנו מעונות, תבנו מגורים לסטודנטים.
חנא סוייד: הרי אתם מכללה ציבורית.
חנא סוייד: תבנו מגורים והם לא יצרכו ללכת לפלוני ואלמוני כשרב העיר על ראשם של המשכירים.
חנא סוייד: אי אפשר לחיות ככה.
חנא סוייד: זה לא השכלה גבוהה, זה לא סדר, זה לא מדינה וזה לא חיים, גם.
גאלב מג'אדלה: אדוני היושב ראש.
גאלב מג'אדלה: אני שאלתי את מנהלת הוועדה לגבי גוף אחד חשוב מוזמן כאן – מנהל מקרקעי ישראל.
לאה ורון: הוא שאל לשם מה הוא הוזמן.
לאה ורון: אנחנו ביקשנו, מאחר והבנו את ההצעה לדיון מהיר כמשמעותה – לא עולה פה שום בעיה מהבעיות שחברי הכנסת הזכירו עד כה, אנחנו הבנו את הבעיה כמחסור אמיתי בפתרונות דיור.
לאה ורון: לשם כך הזמנו את משרד הבינוי והשיכון ולא את המשרד לביטחון הפנים, משטרת ישראל, למשל, שאני מצטערת שהם לא הוזמנו לדיון כדי לשמוע מה הם עשו בעיר צפת.
לאה ורון: משרד הבינוי והשיכון ביקש את הנציג של מנהל מקרקעי ישראל להגיע.
גאלב מג'אדלה: אנחנו מקבלים בברכה את כל האורחים שלנו שנמצאים כאן ואני בטוח שלכל אחד מהם יש תרומה לדיון הזה, בוודאי גם להשיג את המטרה מהדיון.
גאלב מג'אדלה: חבל שהדיון הזה מתקיים.
גאלב מג'אדלה: מחברה מתוקנת מצפים שסטודנטים שלומדים במכללה – כל הנושאים שלהם יקבלו מענה וטיפול בין כתלי המכללה, הקולג' או האוניברסיטה.
גאלב מג'אדלה: אני מאד מעריך את זה שראש העיר מגיע מצפת לכאן, לדיון, מנכ"ל המכללה ונציגי ממשלה והסטודנטים שנמצאים כאן, אבל אני שואל אתכם – לאן הגענו?
גאלב מג'אדלה: מי צריך את זה?
גאלב מג'אדלה: מי צריך להתעורר בבוקר ולקרוא בעיתון על כל הדברים שקורים בצפת וחוזרים על עצמם – התנפלות ויחס עוין לסטודנטים שסך הכל באו ללמוד אצלכם, בעיר שלכם, שבלי הנוכחות שלהם אין מכללה.
גאלב מג'אדלה: מתוך 2,500 -1,300 סטודנטים ערבים, אם הנתון נכון - אין מכללה.
גאלב מג'אדלה: אז אתם רוצים שתקום תגובת נגד, חרם על המכללה, ואז תקרוס המכללה?
גאלב מג'אדלה: צר לי שאני אומר את הדברים בהיבט של האנשים שלא נמצאים כאן שעשו את הדברים האלה, הרבנים שהתלהמו והסיתו, ונהגו באופן גזעני ופשיסטי.
גאלב מג'אדלה: זה לא הפורום שנמצא כאן אבל הם נושאים באחריות, וחלקם עובדי מדינה ונושאי משרה, והם לא אנשים מתפרעים ברחוב, בריונים מסתובבים.
גאלב מג'אדלה: אבל אני רוצה לדבר על אלה שנמצאים כאן, הם יותר חשובים לי.
גאלב מג'אדלה: בוודאי שיותר חשובים לי, אחרי מה שאמרו, איך שהתנהגו ומה שעשו.
גאלב מג'אדלה: מבחינתי הם פסולים, אפילו.
גאלב מג'אדלה: מי שבמערכת הפוליטית, יודע ששר המדע, התרבות והספורט לשעבר עשה תקדים במשרד שלו כאשר נתן לחרדים ולדתיים מה שמגיע להם, מה שאחרים לא נתנו.
מסעוד גנאים: מי זה?
מסעוד גנאים: מי הוא היה?
גאלב מג'אדלה: קראו לו גאלב מג'אדלה.
גאלב מג'אדלה: והם אמרו את זה.
גאלב מג'אדלה: זאת אומרת, אין לנו ויכוח דתי.
גאלב מג'אדלה: לכן אני פונה אליך, כבוד ראש העיר, שזה לא אחד העיסוקים שלך המוגדרים, האמיתיים, אבל אתה נקלעת לזה כי חשובה לך העיר שלך, צפת.
גאלב מג'אדלה: אנחנו לא נסבול התנכלות לסטודנטים שלנו.
חנין זועבי: אבל המגורים- כן אחריות שלו.
גאלב מג'אדלה: ניתן לך זמן להגיד את דעתך.
גאלב מג'אדלה: אני אומר את דעתי.
גאלב מג'אדלה: אתה, ראש העיר, צריך לדאוג לעיר שלך.
גאלב מג'אדלה: אני רואה הדואג הישיר לסטודנטים מבחינת מגורים זה המכללה.
גאלב מג'אדלה: אנחנו לא עושים חלוקת עבודה כרגע.
גאלב מג'אדלה: אנחנו הגענו עד הקצה, יש לנו כלים.
גאלב מג'אדלה: אני לא אומר לכם את זה כאיום, אני אומר כאזהרה.
גאלב מג'אדלה: אנחנו יכולים להגיב, גם אנחנו יודעים לעשות החרמות.
גאלב מג'אדלה: זה לא הזירה וזה לא המקום.
גאלב מג'אדלה: הם באו ללמוד כי הם רוצים ללמוד.
גאלב מג'אדלה: אם הם רוצים להתעמת, יש זירה אחרת, זה לא המקום.
גאלב מג'אדלה: לכן אתם נדרשים היום, כל אחד בתפקידו, למלא את חובתו כלפי הסטודנט הערבי שמגיע לעיר שלו.
גאלב מג'אדלה: ואנחנו רוצים להיות בדיון הזה – לצערי הרב הדיון הזה הוא מיותר.
גאלב מג'אדלה: בחברה מתוקנת לא מתקיימים דיונים מסוג זה.
גאלב מג'אדלה: אני לא רוצה להטיף לכם מוסר.
גאלב מג'אדלה: אני יודע לעשות את זה מצוין.
גאלב מג'אדלה: אתם רוצים שאני אחזיר אתכם לגולה?
גאלב מג'אדלה: אני אחזיר אתכם לגולה, לליל הבדולח, כפי שאמר חנא סוויד, חברי.
גאלב מג'אדלה: אתם רוצים שנחזיר אתכם למקומות אחרים, אפלים ולא ראויים?
גאלב מג'אדלה: אנחנו יכולים להחזיר אתכם.
גאלב מג'אדלה: אין לנו עניין בזה.
גאלב מג'אדלה: יש לנו עניין שהסטודנטים שלנו יזכו לכבוד וליחס ההוגן כאזרחי המדינה וכסטודנטים במכללה שלכם.
גאלב מג'אדלה: ומה זו מצוקת דיור?
גאלב מג'אדלה: עיר חפצה חיים שרואה בסטודנטים כאחד מהמקורות לקיומה, צריכה לדאוג להם, כעיר ואחר כך כמדינה.
גאלב מג'אדלה: יש מחסור דיור גם באוניברסיטאות האחרות אבל שם אין התנכלות בהשכרת דירות פרטיות לסטודנטים.
גאלב מג'אדלה: אז אם יש מצב מיוחד, לצערנו הרב, שאנחנו חיים ורואים אותו ואתם צריכים לדאוג למעונות, לסטודנטים.
גאלב מג'אדלה: כדי למנוע מהגורמים השליליים שפוגעים בכם ובנו להגיע למטרה שלהם.
גאלב מג'אדלה: אנחנו מכירים מעונות.
גאלב מג'אדלה: הבת שלי במעונות סטודנטים בתל אביב.
גאלב מג'אדלה: הכניסה סגורה בפני זרים, המקום מאובטח, מסודר.
גאלב מג'אדלה: על אחת כמה וכמה בצפת, באווירה העוינת שישנה.
גאלב מג'אדלה: זו חובתכם.
גאלב מג'אדלה: בטרם אסיים, מאחר ולצוות הוועדה תודה על שהבנתם את גודל הבעיה ושמתם אותה בסדר היום כדי שנוכל היום לצאת כאן – זה לא דיון אקדמי, שלא תהיה אי הבנה, לא באנו לכאן לדבר.
גאלב מג'אדלה: שבסוף הדיון יהיה סיכום שאנחנו נמשיך לעקוב אחר המצב גם בהיבט של הדיור, שלשמו התקיים הדיון, אבל גם בהתייחסות למילוי תפקידם של כל הגורמים האחראים ונושאי משרה למען הסטודנטים שלנו ילמדו בכבוד הראוי ובאווירה הסטודנטיאלית הראויה במכללת צפת.
גאלב מג'אדלה: ככה אנחנו מצפים, זה מה שצריך להיות, זו חברה מתוקנת, זו עיר שכולנו רוצים לשמור עליה, ואנחנו אתך בעניין הזה, כבוד ראש העיר.
חמד עמאר: אני מבקש מכולם לקצר.
חמד עמאר: אני מבקש לשמוע קודם כל את ראש העיר, ואחר כך אתן זכות דיברו גם למכללה וגם לחברי כנסת.
חנין זועבי: אפשר להציע לשמוע את הסטודנטים ככה שגם ראש העיר יענה?
חנין זועבי: הסטודנטים פנו, זו הפניה שלהם – לכן אני מבקשת לשמוע אותם, אם אפשר.
חמד עמאר: אני אאפשר אבל אני חושב שחברי הכנסת הציגו את העניין בצורה הטובה ביותר.
חמד עמאר: אני מעוניין לשמוע את ראש העיר, מעוניין לשמוע פתרונות, אני חושב שהעיר צריכה לחבק 1,300 סטודנטים כי זה מעלה את הרמה של העיר, מבחינה כלכלית, גם מבחינה תרבותית וכל מה שקשור.
אילן שוחט: נאמרו פה דברים קשים על העיר שלי, אני לפחות נפגשתי עם שניים מהנוכחים – חבר הכנסת עפו אגבריה, שגם בא לצפת.
חמד עמאר: גם אני ביקרתי במכללה.
אילן שוחט: כן.
אילן שוחט: חבר הכנסת אגבריה הגיע, כינסנו את מליאת המועצה, סקרנו בפניו את הנתונים.
אילן שוחט: הוא הגיע, שמע מקרוב את הדברים, אפילו נפגש עם תושבי צפת, שמע מהם דברים, ותכף אני אכנס לזה.
אילן שוחט: גם נפגשתי עם חבר הכנסת סוויד, דיברנו וליבנו את העניינים.
אילן שוחט: ויש פה בעיה שאני חושב שיצאה מפרופורציות.
אילן שוחט: קל להתלהם ולהוסיף כל מיני סופרלטיבים, להיכנס לחגיגה ואווירה שצפת היא עיר גזענית.
אילן שוחט: זה לא נכון, ואני עומד מאחורי דבריי.
אילן שוחט: לבוא ולהגיד שצפת היא עיר גזענית זה כמו לומר אחרי פיגוע שכל הערבים רוצחים.
אילן שוחט: זה בדיוק אותו הדבר – אותו עוול לעשות לעם ולעיר.
אילן שוחט: צפת היא עיר רב תרבותית.
אילן שוחט: אנחנו העיר היחידה בישראל עם 3 מרכזי קליטה של אתיופים.
אילן שוחט: בעיר שלי 14-13% מהתושבים הם עולים מברית המועצות.
אילן שוחט: אנחנו עיר שכל המגזרים הדתיים באים לידי ביטוי בה וכל מגזר מגוון עם נציגות במועצת העיר, ובתוך המגזר החרדי גם יש מחלוקות.
אילן שוחט: אנחנו עיר שמסופח אליה והוא חלק בלתי נפרד ממנה, בגאווה ובכבוד, שכונת עכברה, 280 משפחות שחיות אתנו בשלום ובשכנו טובה מ-1948, היועץ המשפטי שלי בעיריה הוא מעכברה.
אילן שוחט: מהנדס המים והביוב שלי הוא ערבי מסחנין, ויש לנו פה – מרבית עובדי העיריה שלי ערבים.
אילן שוחט: בסוכות מגדלים ביחד ערבים ויהודים הדסים ומוכרים אותם בשוק ביחד.
אילן שוחט: יש לנו אנשים מצפת שמגדלים עדרים של כבשים ופרות ביחד.
אילן שוחט: מערכת החינוך בצפת, בטובה זנגריה, בנצרת ובג'ש פועלות בשיתוף פעולה.
אילן שוחט: זאת אומרת, זאת עיר שיודעת לחיות בדו קיום, יודעת לחיות בשקט, עיר שיודעת לכבד אחד את השני.
אילן שוחט: יש בצפת חנויות של ערבים – אופטיקה, ומשרדי עורכי דין - -
חמד עמאר: אדוני ראש העיר – בוא נמקד את הדיון.
חמד עמאר: יש לי מצוקת דיור של סטודנטים, ודבר שני – יש מעשי אלימות נגד סטודנטים ערבים.
אילן שוחט: ציירו פה תמונה שחורה, אנשים שלא ביקרו ולא יודעים.
אילן שוחט: אני רוצה להראות את הצד השני של הדברים, ולהסביר שהמצב הוא לא שחור כמו שמציירים אותו.
אילן שוחט: יודעים לחיות בדו קיום, חיו פה בדו קיום.
אילן שוחט: מה שקורה, וצריך להבין את הבעיה ואת המורכבות - -בסופו של יום ייגמר פה הדיון - -
חנא סוייד: צפת היא עיר חלומות, רק יש בעיה עם הסטודנטים הערבים במכללה.
חנא סוייד: אולי תתייחס?
אילן שוחט: אני לא הפרעתי לך.
אילן שוחט: אני בא לצייר את התמונה האמיתית.
אילן שוחט: הבעיה בצפת היא כזו – זו המכללה היחידה בישראל שהיא ממוקמת בתוך עיר.
אילן שוחט: בדרך כלל כל המכללות בתכנון אורבני נמצאות מחוץ לעיר, כך שאין מעורבות.
אילן שוחט: הציר שהמכללה נמצאת עליו זה רחוב ירושלים.
אילן שוחט: זה סך הכל 800 מ' של רחוב שעל הרחוב הזה יושבת עירית צפת, יושבים 2 כוללים של חרדים, יושבים שם חנויות, פקקים, אין אפשרות לזוז.
אילן שוחט: המכינה של המכללה והמכללה – הכל על צינור אחד של 800 מ'.
אילן שוחט: איך שלא תסובב את זה ואיך שלא תסדר את זה, החיכוך והמיקום וההתכנסויות והמפגשים – שאלה יוצאים בשעה 3 לקבל את המשיח ואלה יוצאים בדיוק להפסקה – יש פה תלכיד אדיר של חבית חומר נפץ, שזה לא משנה אם זה בצפת, זה יכול היה להיות בכל מקום אחר – יוצרים פה חיכוכים שקשה להתמודד אתם.
אילן שוחט: בצפת יש מצוקת דיור.
אילן שוחט: ב-15 השנים האחרונות לא הופשרו בצפת קרקעות לבניה.
אילן שוחט: אנחנו עכשיו נמצאים לקראת פרויקט גדול של 3,000 יחידות דיור.
אילן שוחט: יש פה מצוקת דיור גדולה לתושבים של צפת, עזבו רגע את הסטודנטים.
אילן שוחט: תושבי צפת אין להם בתים.
אילן שוחט: יש זוגות צעירים שעוזבים את העיר, אין להם איפה לגור.
אילן שוחט: לא מתפתחים קרקעות, אין תחלופה, ואנחנו כרגע מטפלים בזה.
אילן שוחט: זו המכללה היחידה שאין בה מעונות.
אילן שוחט: אין מעונות.
אילן שוחט: 2,700 סטודנטים בלי מעונות.
חנא סוייד: אני במקומך לא הייתי מקבל מכללה בתנאים כאלה.
חנא סוייד: למה אתה צריך מכללה, אם אין לך פתרונות דיור למשפחות שלך?
חמד עמאר: הוא ראש עיר שלוש שנים.
חמד עמאר: פחות אפילו.
חמד עמאר: המכללה קיימת 10 שנים.
חנין זועבי: אפשר מכללה לרפואה ולא מעונות?
אילן שוחט: תוסיף ל-2,600 סטודנטים של מכללת צפת את בית הספר לרפואה שנפתח כרגע בעיר, שהוא עכשיו בקצב גדילה, והוא, ב-5 השנים הקרובות עומד להגיע לעוד - -
חמד עמאר: אבל אני מקווה שגם עם בית הספר לרפואה יהיה מקום למעונות.
לאה ורון: לפחות הוא ממוקם לא בתוך העיר?
אילן שוחט: בית הספר לרפואה בנוי משני שלבים.
אילן שוחט: שלב ראשון, במבנה ראשוני כרגע, בגלל מצוקת הרופאים, בונים אותו במרכז העיר על מבנה ישן של בית החולים זיו, והוא אמור להיות שם ב-4 השנים הקרובות.
אילן שוחט: שלב ב' – בונים קריה למחקר ואקדמיה בגליל שהיא מחוץ לצפת, היא בין צפת לראש פינה.
אילן שוחט: זה 500 דונם שהולכים להיות קריה למחקר ורפואה בגליל.
אילן שוחט: תהיה שם פקולטה לרפואה, מכון מחקר אקדמאי יישומי.
אילן שוחט: תעבור לשם בהמשך- יש עתודות קרקע למכללת צפת, ואפילו לאוניברסיטת הגליל הבאה שתקום.
עפו אגבאריה: ומעונות?
אילן שוחט: מעונות ומגורי מרצים, הכל הולך להיות שם בפלטה אחת גדולה, זה כבר באישורים סופיים, זה יוצא לדרך, זה 500 דונם שמוקפים סביבם 3,000 יחידות דיור.
אילן שוחט: יש חשיבה לטווח הרחוק לכל הנושא.
אילן שוחט: אני רוצה לתת לכולכם הערת ביניים.
אילן שוחט: אתם לא מפחידים אותנו, לא בחרם ולא ב "יעזבו הסטודנטים הערבים והמכללה תיפול".
אילן שוחט: אני יכול לתת לכם את הגרסה השניה שאומרת שבגלל שיש סטודנטים ערבים אז יהודים לא רוצים לבוא לשם, ואם לא יהיו סטודנטים ערבים, אז הרבה יהודים יבואו.
אילן שוחט: גם לזה יש שני צדדים.
חמד עמאר: אני מבקש להתמקד בנושא.
אילן שוחט: אני רק אומר – זה לא השפה, זה לא הסגנון וזה לא האיום שיבוא וישכנע אותנו.
אילן שוחט: אז בוא נרד מהטיעון הזה.
חמד עמאר: אז בוא נתמקד בדיון.
גאלב מג'אדלה: אל תביא אותנו לטיעון הזה.
אילן שוחט: אתם העליתם אותו.
גאלב מג'אדלה: תעשה את תפקידך כדי שאני לא אעלה אותו.
אילן שוחט: אתה תעלה מה שאתה רוצה, תגיד מה שאתה רוצה.
אילן שוחט: אני רק אומר לך – זה לא עושה רושם וזה לא פותר את הבעיה.
חמד עמאר: כשאני מנהל דיון אני מבקש לא לדבר בלי רשות.
חמד עמאר: להעיר הערה, אבל לא מעבר להערה.
חמד עמאר: אני רוצה תוצאות בסוף הדיון.
חמד עמאר: אני לא רוצה שנבוא לצעוק כאן ולצאת מהדיון בלי תוצאות.
חמד עמאר: יש לי מצוקה של 50 סטודנטים, כפי ששמעתי מחברת הכנסת חנין זועבי, שאין להם מקום דיור והם צריכים לנסוע רחוק.
חמד עמאר: יש בעיה של אלימות שם – אני רוצה תשובה על שתי הבעיות האלה עכשיו, מראש העיר.
אילן שוחט: אז אני אומר דבר כזה – קודם כל נושא המעונות הוא נושא בוער, לא רק לסטודנטים הערבים, רק.
אילן שוחט: זו לא בעיה רק של הסטודנטים הערבים.
אילן שוחט: יש פה בעיה גם לסטודנטים היהודים ולכל סוגי הסטודנטים.
אילן שוחט: יש פה בעיה שיש מחסור במעונות.
אילן שוחט: מה קורה?
אילן שוחט: אותם סטודנטים, במקרה הנדון כאן, זה סטודנטים ערבים, רוצים לשכור דירה.
אילן שוחט: שוכרים דירות.
אילן שוחט: בדרך כלל, מחירי הדירות הזולות הם באזור של המגזר החרדי.
אילן שוחט: נכנס סטודנט ערבי לבניין שכולו מסורתי דתי חרדי – ובערב שישי ושם פול ווליום מוזיקה, או שעוברת בחורה והוא שורק לה מהרחוב, או שהחברים שלו מהכפר באים ביום שישי בערב, לאסוף אותו לבילוי, ומצפצפים לו מבחוץ, או מעשנים נרגילה מול בית כנסת – זה דבר שהוא בסדר, לגיטימי ונורמאלי בעיר כמו תל אביב, בעיר מתפתחת שיש שם סובלנות ואין בעיה של חילול שבת.
אילן שוחט: אני אומר לך כראש עיר שלא חובש כיפה - אני מכבד את השבת, שומר את המסורת, יודע באיזה מקומות אני כן יכול לראות אפשרות שרכב יעבור בשבת ואיפה לא, יש קוד אתי בעיר הזו שצריך לדעת לכבד אותו.
אילן שוחט: ברגע שסטודנט ערבי עושה את מה שתיארתי כרגע, זה מתורגם כפרובוקציה.
אילן שוחט: נכון?
אילן שוחט: לא נכון?
אילן שוחט: זה מתורגם כפרובוקציה.
אילן שוחט: אם חילוני היה עושה את זה אז היו יכולים להגיד לו –חילוני, יהודי, בבקשה תכבד אותנו, אל תעשה את זה.
אילן שוחט: אבל כשערבי עושה את זה- זה מתורגם כפרובוקציה.
אילן שוחט: אני כרגע לא נותן פרשנות, אני מתאר לך את המצב כמו שהוא.
אילן שוחט: ואז אני רואה ביום ראשון בבוקר, במוקד 106 שלי אני רואה רף תלונות של תושבים חרדים שלא מתקשרים בשבת, ואומרים – הרסו לנו את השבת.
אילן שוחט: היה רעש, היתה מוזיקה, עישנו נרגילה.
אילן שוחט: הם לא יכולים להתקשר למוקד בשבת, אותם חרדים, דתיים, חסרי אונים - אני לא בא להצדיק פה שום מכתב רבנים, אני גיניתי אותו, אמרתי, וגם דיברתי עם הרב הראשי.
אילן שוחט: אותם חרדים מגיעים לרב, זו הכתובת האחרונה שלהם.
אילן שוחט: הם אומרים לו – אדוני, כבוד הרב, אנחנו לא יכולים לחיות כך יותר.
אילן שוחט: הרב לא אמר לעשות לינץ', לא אמר להרוג, הרב אמר פשוט מאד: אל תשכירו להם דירות.
אילן שוחט: אל תתנו להם להיכנס לבניינים שלכם.
אילן שוחט: אני לא בא להצדיק אותו, אני נותן פה את תיאור התמונה.
אילן שוחט: עובדה שהיועץ המשפטי לממשלה בדק את הדברים הללו, אני לא יודע מאיזה שיקולים ואיך הוא בדק, וקבע שאין כאן גזענות.
אילן שוחט: לי יש ביקורת מאד חריפה על המכתב הזה, יש ויכוח מאד מר, אבל המכתב הזה נובע מהמצוקה של הנושא שאנחנו מדברים פה עליו, שאין מעונות.
חנא סוייד: הוא לא אמר שאין גזענות, רק לתקן אותך.
חנא סוייד: הוא החליט לא לחקור אותו.
אילן שוחט: הוא אמר שזה פירוש, בגלל שזה מכתבי דת, אז אפשר - - לא ניכנס לזה.
חמד עמאר: לעיריה יש פתרון?
אילן שוחט: אני רוצה לדבר על שני נושאים.
אילן שוחט: לנושא הביטחוני – אנחנו לא מקלים ראש, ואנחנו לא עוברים לסדר היום.
אילן שוחט: אנחנו על בסיס מפגשים שבועיים עם מפקד התחנה ביחד עם המכללה, מטפלים, מסתובבים, מפטרלים, נכנסנו לפרויקט ,עיר ללא אלימות", אנחנו הולכים להתקין קרוב ל-20 מצלמות, במיוחד באזורים של המכללה.
אילן שוחט: אנחנו מטפלים בזה דרך הפייסבוק ודרך כתובות, אנחנו לא נותנים לכתובת נאצה להישאר יותר משלוש שעות.
אילן שוחט: יש לי צוותים שמסיירים בבקרים ומנסים לתפוס מי עושה.
אילן שוחט: חלק מהדברים אנחנו תופסים, ויש מעצרים, ואני מבקש לא לשכוח את האווירה הכללית שיש במדינה.
אילן שוחט: היום בבוקר קמנו וכתבו על בית כנסת אבוהב נגד היהודים, לרצוח יהודים.
אילן שוחט: יש את שני הצדדים, והמקרה האחרון - -
חנין זועבי: האווירה הכללית היא נגד ערבים.
אילן שוחט: - - המקרה האחרון שקרה זה מקרה איזוטרי שלא קשור - - כל מה שקורה, מקבל פרופורציות אחרות.
אילן שוחט: במקרה האחרון שקרה, אני הסגרתי את בני הנוער, אישית.
אילן שוחט: אני הסגרתי אותם.
אילן שוחט: הם התקשרו אלי ואמרתי להם – אתם מוסגרים, אני אבוא אתכם למשטרה.
חנא סוייד: על מה זה?
חמד עמאר: על האלימות, הקטטה האחרונה שהיתה בצפת.
אילן שוחט: ילדים בני 14-15 שהם נוער רחוב שלי, זו תקלה שלי, זה נוער שלי שמסתובב ברחוב, אני כרגע מוצא להם מועדונית לשעות הערב, זה חלק מהסיפור.
חמד עמאר: יש פתרון לדיור?
אילן שוחט: זה בנושא המשטרה, מטופל.
אילן שוחט: יש פה נציג של המכללה, והוא סיפר לך – דרך אגב, ייאמר לזכותם של הסטודנטים הערבים שאחרי השיחות שעשינו, ואחרי שהסברנו את ההתנהלות, ואת הדברים והכל - נוצר בקטע הזה של הערות על שבתות שמחללים בפרהסיה, ודברים כאלה, שקט מוחלט.
אילן שוחט: לא שמעתי עוד שום תלונה ושום דבר, כי הרבה בגרות של אותם סטודנטים שהבינו שהם אורחים בעיר הזו ושצריך לכבד את הקוד האתי בעיר.
אילן שוחט: בנושא הזה היה שקט.
אילן שוחט: ילדים בני 14-15 שפתאום משתעממים באיזה פארק ועובר מישהו, ופתאום עובר מישהו ומתחילים, וזה התחיל ממילה בכלל של הסטודנטים הערבים, והם ענו להם - .
אילן שוחט: אותם סטודנטים שלא השכירו להם דירה, אני בדקתי את זה, והודיעו לי שזה חוזה שלא מומש.
אילן שוחט: עכשיו, כל דבר שקורה עם סטודנט ערבי - חוזה שלא מומש, מישהו אמר לו איזו מילה, כל דבר נכנס לקונטקסט של הגזענות.
עפו אגבאריה: אבל היו דברים מעולם שאנשים לחצו על המשכירים.
אילן שוחט: היו, אני יודע את זה, אני מבין את זה, אבל - - -
עפו אגבאריה: גם את זה צריך למנוע.
אילן שוחט: אני לא יכול למנוע את זה.
אילן שוחט: אני יכול לדבר ולגנות את זה, אבל אני חושב שהפתרון של מעונות הוא הדבר שכרגע על הפרק.
אילן שוחט: כרגע המל"ג, ופה אני רוצה לקפוץ מדרגה לרגע, הרי המל"ג לא מאשר כסף למעונות, הוא מאשר רק לתכניות לימודים.
אילן שוחט: הנושא הזה עלה למל"ג, למועצה להשכלה גבוהה, שיש בצפת בעיה של מצוקת דיור, והמל"ג כרגע יצא בהחלטה של הקצאה של 10,000 דירות בכל מדינת ישראל, לכל המכללות.
אילן שוחט: אנחנו כרגע עובדים מולם ואנחנו נשמח שוועדת הכלכלה תמליץ למל"ג לתת לצפת עדיפות בתקצוב.
אילן שוחט: זה אחד הדברים שצריך לצאת מפה, בגלל המצוקה, בגלל הבעיות.
חנא סוייד: אתה ראש עיר מעולה.
חנא סוייד: אתה, מעז רוצה להוציא מתוק.
אילן שוחט: יש כרגע החלטת ממשלה של המל"ג.
אילן שוחט: יש שטחים.
אילן שוחט: המכללה רכשה שטחים עתידיים בשלבים.
אילן שוחט: יש שם אפשרות למעונות.
אילן שוחט: דרך אגב, זה לא רק יהיה לסטודנטים הערבים.
אילן שוחט: זה לכל המצוקה של הסטודנטים שיש.
אילן שוחט: אנחנו רוצים את הסטודנטים בעיר.
אילן שוחט: הם כוח קניה, הם תורמים לעיר.
אילן שוחט: דרך אגב, פסח אחרון – סטודנטים ערבים צבעו בתים של קשישים, ניצולי שואה, בפרויקט משותף שהוא חלק מדו קיום, שעשינו, ונתנו לזה ביטוי וסדרנו את זה.
אילן שוחט: אני רוצה לסכם שבסופו של יום נכון שהאחריות הכוללת שלי כראש עיר, אני רואה בזה אחריות, אני לא מתנער מזה, לא אומר משפטים מהפה אל החוץ.
אילן שוחט: לא פשוט לנהל את חבית חומר הנפץ הזו.
אילן שוחט: אירוע אחד קטן שקורה במדינת ישראל, ישר אני רואה את הקונטקסט ואת ההשלכות.
אילן שוחט: זה קורה בצפת וזה קורה בכל רחבי הארץ.
חנין זועבי: זה לא - - זה סבל של סטודנטים.
חנין זועבי: העמדה שלך היא חלק מהבעיה.
אילן שוחט: את צריכה להיבחר, אני מבין אותך.
אילן שוחט: זה ההבדל בינינו.
אילן שוחט: את מחפשת - - פופוליסטים.
חנין זועבי: אני לא מחפשת כלום.
חנין זועבי: אלה הסטודנטים שלך.
חנין זועבי: תשמע אותם עכשיו.
אילן שוחט: את מחפשת לעזור?
אילן שוחט: תלחצי דרך הוועדה הזו שיקצו לצפת כספים לבניית מעונות.
אילן שוחט: את לא רוצה לעזור?
אילן שוחט: אז המצב יישאר ככה.
חנין זועבי: אני לא ראש העיר של צפת, אתה ראש העיר של צפת.
אילן שוחט: דרך אגב, אני, בוועידת ים המלח האחרונה, ואפשר לקרוא את זה ב- the marker ובעיתונים הכלכליים, עליתי לבמה והיו שם אנשי נדל"ן, היה נשיא התאחדות הקבלנים, ונשיא התאחדות התעשיינים, כל העולם היה שם.
אילן שוחט: שאלו אותי – מה ההשקעות הבאות בצפת, אדוני, ראש העיר, איפה כדאי לשים את הכסף?
אילן שוחט: אמרתי להם – יש בצפת מקומות, מלונות נטושים, מי שיבוא ויהפוך אותם למעונות סטודנטים יעשה את עסקת חייו.
אילן שוחט: המכללה פועלת בערוץ אחד, המגזר העסקי כבר נכנס, יש התעניינות מאד גדולה של אנשים שבנו מעונות בהונגריה ובמקומות אחרים, ואני חושב שיחד עם המכללה, הבעיה ניתנת לפתרון.
אילן שוחט: אני מבקש רק משפט אחרון, מהחברים הנכבדים שיושבים פה: תעזרו לי לעזור לכם שביחד נשמור על השקט, כי ברגע שיופר האיזון זה ייצא מכלל שליטה של כולנו.
אילן שוחט: אני בסופו של יום עושה את המאמצים יחד עם המשטרה ויחד עם כל הגורמים.
אילן שוחט: דרך אגב, תפתחו עכשיו את כל המהדורות של פייסבוק - אני עליתי לרמת איום 6 בגלל חרדים שכתבו לי בפייסבוק שאני מעודד -- אתכם יש לי סיפור אחד, ועם קבוצות של מיעוט מהצד השני יש לי גם סיפור.
אילן שוחט: אני מאוים בגלל שאני מנסה לפתור את הבעיה.
אילן שוחט: אז אל תאבדו את החבר האחרון שנשאר לכם בעיר.
חמד עמאר: נשמע את מנכ"ל המכללה, ואחר כך את הסטודנטים.
חמד עמאר: אני אשאל אותך שאלה.
חמד עמאר: יש, כמכללה עכשיו – אני לא רוצה לשמוע על תכניות ועל המל"ג.
חמד עמאר: רוצה לשמוע פתרון ל-50 סטודנטים שאין להם דיור שם.
חמד עמאר: האם יש אפשרות למכללה לספק את הפתרון הזה?
שמואל הר נוי: לא.
שמואל הר נוי: קודם כל, המועצה להשכלה גבוהה לא מממנת ולא מחייבת למעונות.
שמואל הר נוי: כל המעונות זה יוזמה בדרך כלל של המכללות או האוניברסיטאות, והן נעשות על ידי תרומות.
שמואל הר נוי: מה לעשות, שלצפת ולפריפריה התרומות לא זורמות, ובדרך כלל התרומות הן לאוניברסיטת תל אביב?
שמואל הר נוי: ואני יכול לקרוא לכם כאן שבכל הפריפריה, מסקר שנעשה - חסרות מיטות למעונות.
שמואל הר נוי: אם בתל חי- קרוב ל-400מיטות, בצפת – 400 מיטות, בספיר בדרום – 1,800 מיטות.
שמואל הר נוי: זו בעיה כרונית של כל המכללות.
שמואל הר נוי: פה יש עוד אלמנט אחד, ואני מסכים, שנוצר כתוצאה מהרכב המכללה.
שמואל הר נוי: למה זה נוצר עכשיו?
שמואל הר נוי: המכללה הזו גדלה בצורה מאד משמעותית בשנים האחרונות גם בתכניות יוקרתיות וגם במספר הסטודנטים, ואנחנו גאים על כך.
שמואל הר נוי: אנחנו משקיעים המון בכל הנושא של רב תרבותיות ודו קיום, ואני יכול להגיד לך, לפחות מהשיחות שלי עם סטודנטים – בתוך המכללה, הם מרגישים די טוב.
שמואל הר נוי: אין אפליה, ואני חושב גם, לפי התחושות שלי, שאין גזענות.
שמואל הר נוי: לפחות זו האינפורמציה שאנחנו מקבלים מהסטודנטים.
חנין זועבי: אל תדבר בשמם, הם ידברו.
שמואל הר נוי: לבוא ולהגיד שהמכללה תבנה מעונות – גם בתל אביב האוניברסיטה לא בונה מעונות.
שמואל הר נוי: היא מגייסת תרומות.
שמואל הר נוי: יש סיטואציה כרגע, והיא חשובה, בוועדת טרכטנברג, יש סעיף שמדבר על 100 מיליון שקל ל-10,000 מעונות.
שמואל הר נוי: זה עומד לעבור החלטות ממשלה בזמן הקרוב.
שמואל הר נוי: ואז, וכאן אני מייצג את המועצה להשכלה גבוהה, ואז תתבצע חלוקה של המעונות, כולל הפריפריה.
שמואל הר נוי: אנחנו נעשה כל מאמץ, ואני אומר לכם כאן – לא בגלל שאתם פונים אלינו, אני חושב שזו חובתנו, להביא כמה שיותר משאבים לבניית מעונות בעיר צפת בשטחים של המכללה או בשטחים שאני מקווה שאולי מנהל מקרקעי ישראל יקצו, כי כתוב פה – מנהל מקרקעי ישראל יקצה שטחים למעונות.
שמואל הר נוי: רק שתדעו, יש לנו היום 144 מיטות במעונות שהם בעצם בית דיור לשעבר של "עמיגור".
שמואל הר נוי: יש לנו מתוך זה 80% סטודנטים ערבים, ו -20% סטודנטים יהודים.
שמואל הר נוי: נתנו פה עדיפות בגלל כל מה שאמרתם ובגלל מצב סוציו אקונומי לסטודנטים ערבים.
שמואל הר נוי: אגב, גם יש היום סטודנטים יהודים שלא מוצאים את מקומם בעיר צפת.
שמואל הר נוי: לא רוצים לגור בשכונות חרדיות, למשל.
אילן שוחט: סליחה, אני חיפשתי דירה להשכיר.
אילן שוחט: בעל הבית שלי, של הדירה שלי, העיף אותי מהדירה.
אילן שוחט: עפתי מהדירה, חיפשתי חודשיים דירה ולא מצאתי.
אילן שוחט: אני היום גר בדירה של אילוץ.
חנא סוייד: צריך להחזיר את הדיון –
אילן שוחט: יש מצוקת דיור.
חנא סוייד: האם יש לך את הסטטיסטיקה מה אחוז הסטודנטים הערבים אצלך?
שמואל הר נוי: אמרתם – 50%.
חנא סוייד: יש לי עוד שאלה- האם אתם מבקשים מהמל"ג להגדיל לכם את מכסת הסטודנטים במכללה?
שמואל הר נוי: כל הזמן.
שמואל הר נוי: כולל מכתב - -
חנא סוייד: חשבתי שתגיד שלא ולא, אין מקום.
חנא סוייד: אז איך מצד אחד אתם מבקשים יותר סטודנטים ומצד שני אומר לך ראש העיר – העיר שלי מלאה.
שמואל הר נוי: שאלת, אני אענה.
שמואל הר נוי: קודם כל, הזכיר את זה ראש העיר כאן – אנחנו עכשיו בשלבי רכישה של 16.5 דונם, שיתנו מענה לגידול עתידי.
שמואל הר נוי: הרי לא נגדל ולא יהיו לנו פתרונות בכל התחומים.
שמואל הר נוי: מכסות ניתנות לחמש שנים קדימה.
שמואל הר נוי: הן לא ניתנות לכל שנה ושנה.
שמואל הר נוי: מבחינת התפתחות המכללה אנחנו בהחלט מחפשים כיוונים ושטחים שיתנו מענה לגידול הזה, וכשאמרנו לך שגם יש שטחים עתידיים שאולי נקצה אותם לנושא של מעונות - זה שטחים שהמכללה רוכשת.
שמואל הר נוי: זה בדיוק מה שלא מקובל.
חנא סוייד: לא שכנעת אותי.
שמואל הר נוי: צר לי שלא שכנעתי.
חנא סוייד: מצד אחד ראש העיר אומר שאין מקום להכניס רגל, מצד שני אתה אומר שאתה מבקש מכסות מהמל"ג.
שמואל הר נוי: אתה יודע למה אני מבקש מכסות?
שמואל הר נוי: כי הדרישה במגזר הערבי הולכת ועולה.
חנא סוייד: אז אתם בונים על הערבים.